
Канон Пресвятей Богородице 


Песнь 1 


Ирмос: Коня и всадника в море Чермное, сокрушаяй брани мышцею высокою, 
Христос истрясе: Израиля же спасе, победную песнь поюща. 


Припев: Пресвятая Богородице, спаси нас. 


Песнь Ти по достоянию приносити, Владычице, недоумеем вси: слава бо 
паче всех Твоя. Но обаче, Богоневесто, не омерзи моление, приносимое со 
страхом и любовию Тебе. 

Вси к воде Твоего неоскуднаго источника, Богородице Дево, притекаем, 
зовуще: Едина Радосте роду нашему, Пречистая, испроси мир Церквам 
Твоим. 

Слава: Положи Тя пристанище сущим в бедах, Чистая, Бог, Иже от Тебе 
благоволивый восприяти плоть. Темже Ти припадающе взываем: даруй 
Твоим рабом Твою помощь. 

И ныне: Облегчение Твоя молитва, Дево Пречистая, Твоим рабом да 
будет, страстей отгнание, грехов разрушение и всяческих болезней, 
Богородительнице, очищение. 


Песнь 3 


Ирмос: Водрузивый на ничесомже землю повелением Твоим и повесивый 
неодержимо тяготеющую, на недвижимем, Христе, камени заповедей Твоих 
Церковь Твою утверди, Едине Блаже и Человеколюбче. 


Ты еси земнородных упование, и помощь и радость, покров и 
прибежище, Владычице Мати Живота. Темже Тя молим: Твою помощь 
низпосли всем поющим Тя, Пречистая. 

Недугующии, и напастьми лютыми одержимии, Вседетелю Щедрый, 


1 Т. е. канон следует читать в субботу вечером, под воскресенье. Все каноны читаются 
вечером указанного дня. Слово «молебный» в названии канона означает, что Устав 
предполагает его исполнение на молебне. 

Иже всяческих, Боже, Пречистую сень Твою Матерь, Спасе, на мольбу Ти 
приводим: разреши пленицы прегрешений наших. 

Слава: Всех Содержителя и Зиждителя и Господа рождшая Едина, и 
девствующи, иже воистинну Тя Божию Матерь славят, спасение 
Богоневесто, подаждь свыше рабом Твоим. 

И ныне: Вод животворных мя исполни, Владычице, Божественную воду 
мирови источившая: и беззаконий моих лютыя потоки и сердца моего 
волны Божественною Твоею тишиною укроти. 


Песнь 4 


Ирмос: Божественное Твое разумев истощание, прозорливо Аввакум, Христе, 
со трепетом вопияше Тебе: во спасение людей Твоих спасти помазанныя Твоя 
пришел еси. 


Яко всех вышшу сущую тварей, Тя Бог сущим на земли дарова, еже к 
Нему ходатайствы виновну, Богородице Препетая. 

Церковь Тя Божию ведуще, Дево Мати, прилежно молимся, Тебе 
чтущии: не затвори рабом Твоим, Богородице, Твоея милости дверей. 

Слава: Тя вси Божию ведуще преукрашену воистинну одежду, Мати 
браконеискусная, иже Тя чтущии просим: во оставления одежду облецы 
нас. 

И ныне: Мир в Рождестве Твоем, Пречистая, весь исполнися радости: 
отнележе, еже радуйся, великий Тебе, Дево Мати Марие, свыше Гавриил 
возгласи. 


Песнь 5 


Ирмос: Одеяйся светом яко ризою, к Тебе утренюю и Тебе зову: душу мою 
просвети омраченную, Христе, яко Един Благоутробен. 


Воистину наказуемся, не по равенству же долга согрешений наших: но, 
о Дево Мати Пречистая, отврати весь гнев Сына Твоего от нас. 

Единаго изведшаго свет от тьмы, Чистая, Бога рождши неискусобрачно, 
прилежно моли Его низпослати Божественный свет рабом Твоим. 

Слава: О кажения молитвы Твоея, Чистая и Божественная Невесто от 
Ливана, Юже Соломон прорече, рабы Твоя Мати Зиждителя, благоухай. 

И ныне: Ты Правду же и Избавление нам рождши, Христа, без семене, 
свободно содеяла еси, Богородице, от клятвы естество прадеднее. 


Песнь 6 


Ирмос: Неистовствующееся бурею душетленною, Владыко Христе, страстей 
море укроти и от тли возведи мя, яко Благоутробен. 


Богородице Владычице, рождшая Содетеля, Твоим рабом испроси 
оставление и державны нас воздвигни, во еже пети Тя. 

Буди нам помощь, Твоим рабом, Владычице Чистая, верно молящим Тя, 
яко милостива: и державны нас воздвигни, во еже пети Тя. 

Слава: По достоянию имущи, еже мощи, Владычице Чистая, Твоим 
милостивным оком призри и от тли нас, Твоя рабы, возведи. 

И ныне: Непрестанно точащи щедрот струи, Благая, просящим, одожди 
и мне свет заповедей Твоего Сына, Пренепорочная. 


Таже: Господи помилуй, трижды. Слава, и ныне 


Седален, глас 5: 


Всесвятая Дево, помилуй нас, прибегающих верою к Тебе, милосердой, 
и просящих теплаго Твоего заступления: можеши бо всех спасти, яко 
Благая сущи, Мати Бога Вышняго, Матерними Твоими молитвами присно 
объемши, Дево Богорадованная. 


Песнь 7 


Ирмос: Превозносимый отцев Господь пламень угаси, отроки ороси, согласно 
поющия: Боже, благословен еси. 


Неизследная Божия Мудросте, Христе, рабы Твоя ущедри, Рождшия Тя 

ради, непрестанно поющия: Боже, благословен еси. 
Твою благость молим, Господи, язву исцели Рождшия Тя ради со 

страхом поющих: Боже, благословен еси. 

Слава: Оком милостивным Твоим, Богомати, призри и избави рабы Твоя 
всякаго обстояния, верою поющия: Боже, благословен еси. 

И ныне: Зло делающе, Владычице, от Тебе отпадохом: но обретохом 
Пречистая, абие помощь Твою, внегда звати: Боже, благословен еси. 


Песнь 8 


Ирмос: Из Отца прежде век рожденнаго Сына и Бога, и в последняя лета 
воплощеннаго от Девы Матере, священницы, пойте, людие, превозносите во вся 
веки. 


Владычице наша, благих подательнице, рабом Твоим даруй страстей 
исцеление: яко да непрестанно поем Тя, Дево, и превозносим во веки. 

Неизглаголанно, Чистая, Избавителя рождши, несказанно доила еси, 
Дева пребывши. Егоже убо моли о поющих Тя и славословящих во вся 
веки. 

Слава: Тебе светлому Избавителя свещнику, прекрасный сплетше лик, 
поем: вся дела Господня, пойте непрестанно Деву Марию и превозносите 
Ю во веки. 

И ныне: Чистая Агнице, Дево Мати Отроковице, чиста мя сотвори от 
страстей телесных, яко да льстиваго избавлюся сетей, песнословя Тя, 
Богорадованная. 


Песнь 9 


Ирмос: Исаие, ликуй: Дева име во чреве и роди Сына Еммануила, Бога же и 
Человека, Восток имя Ему: Егоже величающе, Деву ублажаем. 


Совершается пение убо, надежда же, Владыко Христе, непреходна, яже 
к Тебе Содетелю, якоже и благодать Твоя: но отобоюду силу крепку давай 
рабом Твоим, молитвами Рождшия Тя. 

Недугующим сила и болящим близ Ты, Чистая, еси, яко истинная Мати 
Жизни: темже к Тебе прибегающе, пременение всех скорбных обретохом, 
Владычице, и кровом Твоим спасохомся. 

Слава: Твой Божественный видяще образно, Владычице, зрак, зрим Тя в 
нем якоже яве, всяко ненавидяще еретик безумие на земли: емуже 
припадающе, исцеление приемлем. 

И ныне: Исцелением бездну, и благодатем пучину, Чистая, познахом Тя 
мы грешнии. Темже Ти молимся: от нуждных всех изми, Едина Пречистая, 
притекающих к покрову Твоему. 


В НЕДЕЛЮ 


Канон молебный Пресвятей Богородице 


Песнь 1 


Ирмос: Коня и всадника в море Чермное, сокрушаяй брани мышцею высокою, 
Христос истрясе: Израиля же спасе, победную песнь поюща. 


Припев: Пресвятая Богородице, спаси нас. 


Чудо в Тебе совершается, Дево, воистинну ужасно: яко во утробе Твоей 
никакоже Вместимаго имела еси и несказанно родила еси, Приснодевою 
пребывши. 

Одожди ми, Владычице, прегрешений оставление, Яже Дождь 
Небесный, пришедший к Тебе, неизглаголанно вместила еси и Девою 
пребыла еси по Рождестве непостижнем. 

Слава: Едина благословенная и Богорадованная, Яже радость 
человеком рождшая неизреченную, печали отыми души моея, молюся, и 
возвесели сердце мое. 

И ныне: Весь желание и сладость жизни, Иже от Тебе возсиявый за 
премногую благость, Дево Пренепорочная: Егоже моли спасти мя, 
непрестанно ныне Тя славящаго. 


Песнь 3 


Ирмос: Водрузивый на ничесомже землю повелением Твоим и повесивый 
неодержимо тяготеющую, на недвижимем Христе, камени заповедей Твоих 
Церковь Твою утверди, Едине Блаже и Человеколюбче. 


Преидоша сенем законотворимая: Законодавца бо Христа родила еси 
Пречистая, благодать очищения и просвещения нам взаконившаго, и от 
клятвы изъемшаго, Дево Всенепорочная. 

Родися от Тебе, Чистая, Бог воплощаемь, и плотию виден бысть, Иже 
прежде невидимый. Сего убо моли прилежно, Отроковице, от видимых и 
невидимых враг мя избавити, светло Тя славящаго. 

Слава: Страстей мя люта обуревает волна, лукавых духов глубина 
одержит мя, греховная буря смущает ми сердце: Богородительнице, Ты 
мя утверди, светло Тя поющаго. 

И ныне: Божественнаго Гавриила чиноначальника имуще, благоговейно 
еже радуйся, верою приводим согласно, неискусобрачней Матери 
Богородице верно: Еюже бед же и скорбей, и недуг избавляемся. 


Песнь 4 


Ирмос: Божественное Твое разумев истощание, прозорливо Аввакум, Христе, 
со трепетом вопияше Тебе: во спасение людей Твоих спасти помазанныя Твоя 
пришел еси. 


Исткавшая внутрь от кровей Твоих девических Небо облаки, Дево, 
Одевающа одеждею нетления, прежде лестию обнаженнаго мя облецы. 

Утроба Твоя, Дево, палата свята Царя и Бога несказанна бысть, в нюже 
вселився, церкви нас содела. 

Слава: Ущедри, щедра сущи преокаянную мою душу, Богородительнице 
Всенепорочная, юже от страстей и греха люте очерневшую и 
оцепеневшую. 

И ныне: Нетленнаго Царства возсияла еси, скипетро, от корене 

Иессеова, и раждаеши Отроча безмужно, Чистая, Адамова и Давидова 
Бога, вкупе и Зиждителя и Господа. 


Песнь 5 


Ирмос: Одеяйся светом яко ризою, к Тебе утренюю и Тебе зову: душу мою 
просвети омраченную, Христе, яко Един Благоутробен. 


Пребываеши по Рождестве Дева нетленна, истлевших всех человек к 
жизни приводиши и нетлением осияваеши, Пренепорочная. 

Ново родила еси, яко младя, Пречистая, Предвечнаго от Отца безлетно 
возсиявшаго, Егоже о мире моли, Богоневесто. 

Слава: Да обрящу Тя помощницу, Дево, изымающу мя в час прения 
суднаго, егда на судищи предстану от Тебе Рождшагося. 

И ныне: Вся, Ближняя Моя добра и непорочна', от Ливана, Дево 
Богоневесто: Святым Духом в Тебе проуведеся воплощение Сына Божия. 


Песнь 6 


Ирмос: Неистовствующееся бурею душетленною, Владыко Христе, страстей 
море укроти и от тли возведи мя, яко Благоутробен. 


Неискусомужно родила еси, Богородице, Еммануила, наше смирение 
ущедрившаго: темже приснодолжно Тя славим. 

Паче ума безлетнаго, паче слова Зиждителя, Пресвятая, родила еси, 
избавляющаго всякия тли Богородицу Тя поющих. 

Слава: Благаго рождши Благодетеля и Зиждителя, Пресвятая 
Владычице благолюбивая, душу мою озлобленную ублажи. 

И ныне: Новое Тебе похваление и древнее приносим, Всечистая: лучше 
бо не имамы к похвалению, разве, радуйся, еже с Гавриилом Тебе 
воспеваем. 


Таже, Господи помилуй, трижды. Слава, и ныне 


Седален, глас 5: 


Себе прежде суда ныне плачу, помышляя моя дела лукавая и лютая, и 
прегрешений глубину, одержащую мя от юности и подавляющу ум: но 
Твоим, Чистая, предстанием оставление ми подаждь и спасение улучити 
сподоби. 


Песнь 7 


Ирмос: Превозносимый отцев Господь пламень угаси, отроки ороси, согласно 
поющия: Боже, благословен еси. 


Избави мя, Пречистая, злаго уныния и страстей омрачения, и 
осуждения вечнующаго: яко да верою Тя славлю. 

Умертви страсти моя, Яже Жизнь рождшая: воздвигни мя, Богоневесто, 
лежащаго, из гроба нечувствия, да любовию Тя славлю. 

Слава: Плотию обложена Бога безплотнаго, Пренепорочная, родила 
еси, нас избавляющего, со страхом поющих: Боже, благословен еси. 

И ныне: Исцеление безмездно, Чистую Твою молитву обретше, Дево, 
просим, поюще, души благопременения и телеси здравия. 


1 Ср.: Песнь песней 4:7. 


Песнь 8 


Ирмос: Тебе, Вседетелю, в пещи отроцы, всемирный лик сплетше, пояху: дела 
всякая, Господа пойте и превозносите во вся веки. 


Двере света, покаяния ми двери светозарныя отверзи, показующи всяк 
правый путь правды, вводящ в Божественныя воли входы. 

Ново на земли, Дево Мати, Отроча, Отцу собезначальнаго Сына родила 
еси, за милосердие неизреченное уподобльшагося нам, истлевшим под 
грехом. 

Слава: Вся избранна, вся преукрашенна, Бог Юже возлюби, Юже избра, 
явилася еси, Дево, присно препрославленная: темже Тя поем, Чистая, во 
веки. 

И ныне: Вся Чистая и Божественныя славы исполнена, Ближняя Моя, 
рече Дух Божий, Тя провозвещая, Пречистая, Юже песньми воспеваем, 
поюще: Тебе подобает радоватися, Бога Человека рождшей. 


Песнь 9 


Ирмос: Исаие, ликуй: Дева име во чреве и роди Сына Еммануила, Бога же и 
Человека, Восток имя Ему: Егоже величающе, Деву ублажаем. 


Твоих притекателей, Всечистая, не отрини ныне: воздыхания, но воззри 
на ны сущих в скорбех, плач преложи на радость и умиление в веселие, в 
песнех Тя поющих. 

Основание еси недвижимо, Спаса рождши, Чистая, на водах землю 
Божественными велении основавшаго: на немже нас светло, Тя 
блажащих, утвердити молися. 

Слава: Паче ума Рождество Твое, Богородице, без мужа бо зачатие в 
Тебе, и девственно Рождество Твое бысть: ибо Бог есть рождейся, Егоже 
величающе, рождшую Тя ублажаем. 

И ныне: Страшен еси, Господи, и кто убо тогда постоит прещения 
Твоего, Христе, Едине Царю, суд творящу Ти? Темже пощади и спаси мя, 
Спасе, Рождшия Тя благоприятными мольбами. 


В ПОНЕДЕЛЬНИК 
Канон Пресвятей Богородице 


Песнь 1 


Ирмос: Коня и всадника в море Чермное, сокрушаяй брани мышцею высокою, 
Христос истрясе: Израиля же спасе, победную песнь поюща. 


Припев: Пресвятая Богородице, спаси нас. 


Дух сокрушен подаждь ми, Благая, смирение сердцу, уму же чистоту, и 
житию исправление, и прегрешений оставление, и слез источники, 
Пренепорочная. 

Виждь мою беду и умиление, и древних прегрешений исцели струпы, и 
время ми покаяния даруй, и грехов исповедание. 

Слава: Себе плачу прежде исхода моего, помышляя зол моих бездну, 
Всенепорочная. Темже молюся Ти: Сына Твоего умоли избавите мя муки. 

И ныне: Имущи покаяния время, отступи от всякия злобы, душе моя, и 
Зиждителю Твоему со слезами возопий: Боже мой, спаси мя мольбами 
Рождшия ТЯ. 


Песнь 3 


Ирмос: Водрузивый на ничесомже землю повелением Твоим и повесивый 
неодержимо тяготеющую, на недвижимем Христе, камени заповедей Твоих 
Церковь Твою утверди, Едине Блаже и Человеколюбче. 


Страстей моих начальницы объяша мя, Пречистая и, еже по образу и по 
подобию сотвореннаго мя Божию, исполниша студа: но сих вреда избави 
мя, во умилении поющаго ТЯ. 

Лукавно враг уловити мя тщится, вечнующаго пламене попаление 
показати мя хотя, Пречистая: но сего коварствия и советы разори, да Тя 
славлю, радуяся. 

Слава : В ров преисподний льстивно мя положиша многих согрешений 
врази праведных: яко безпомощен же ныне, и уязвлен весь, призываю 
молитву Твою, Владычице Пренепорочная, спаси мя. 

И ныне: В лености жизнь иждих окаянный, ныне к смертным дверем 
приближихся, и вражиих навет ужасаяся, вопию Ти: искушений сих 
избави мя, да Тя славлю, спасаемь. 


Песнь 4 


Ирмос: Божественное Твое разумев истощание, прозорливо Аввакум, Христе, 
со трепетом вопияше Тебе: во спасение людей Твоих спасти помазанныя Твоя 
пришел еси. 


Уязвихся стрелами греховными, и всего телесе рану ныне обношу. 
Темже зову Ти, Пречистая: Твоих молитв скоростию язвы души моея 
исцели. 

Помилуй, Чистая, рабы Твоя: Тебе бо ходатаицу к Богу стяжахом, и 
молимся избавитися всякия нужды и вечнующаго мучения. 

Слава: Надежда и щит и утверждение Ты мне еси, Благая, и лютых 
избавление, и просвещение души моей, и хвала, и стена, и держава. 

И ныне: Блудно расточих богатство добрых дел, еже ми Христос, яко 
благ, дарова: да не презриши убо мене, Пречистая Отроковице, гладом 
погибающаго. 


Песнь 5 


Ирмос: Одеяйся светом яко ризою, к Тебе утренюю и Тебе зову: душу мою 
просвети омраченную, Христе, яко Един Благоутробен. 


Виждь, Владычице, немощь смиренныя моея души и плоти моея 
изнеможение, и ума моего пленение, и ненадежнаго спаси мя. 

Бога, Егоже родила еси, моли всегда спасти всех нас, Богородицу Тя 
исповедующих, и славословящих Рождество Твое, Пречистая. 

Слава: Кто не блажит Тебе, Всенепорочную? Творца бо всего мира 
Спаса Христа и Единаго Владыку несказанно родила еси. 

И ныне: Струи мне низпосли слез, Пречистая, имиже скверны и враски` 
грехов моих омыв, пою множество Твоея благости. 


Песнь 6 


Ирмос: Неистовствующееся бурею душетленною, Владыко Христе, страстей 
море укроти и от тли возведи мя, яко Благоутробен. 


Во глубину ввергохся прегрешений и беззаконий: но простри руку 


в Морщины; шире - всякий недостаток или порок. 


Твою, Всенепорочная, и от ада возведи мя нечаяния. 

Множество веси согрешений и помысл, смущающих мя: темже ускори и 
избави мя сих, Пречистая. 

Слава: Пощади мя раба Твоего, Владыко Христе, мольбами чисто 
Рождшия Тя, егда хощеши судити миру, егоже создал еси. 

И ныне: Во глубину низвлечеся прегрешений, Владычице Чистая, душа 
моя, снедь бывши бесом: темже ненадежно спаси мя. 


Таже: Господи помилуй, трижды. Слава, и ныне 


Седален, глас 5: 


Подобен: Собезначальное Слово: 

Души моея страсти многоболезненныя и плоти моея недуги вскоре 
исцели, ума моего блужения устави, Пренепорочная. И в тишине помысла 
молитвы принести чисты Царю всяческим сподоби, Богородице, и 
испросити согрешений оставление. 


Песнь 7 


Ирмос: Превозносимый отцев Господь пламень угаси, отроки ороси, согласно 
поющия: Боже, благословен еси. 


Егда прииму во ум мой безместных моих деяний множество 
прегрешений, Всенепорочная, боюся и ужасаюся: от нихже мя Твоими 
молитвами свободи, Дево. 

Червь неусыпный и огнь неугасимый, истаивает мя всегда и снедает 
мою душу, да не прииму сих искуса, Пресвятая Богородице. 

Слава: Тьмы кромешния и страшнаго мучения, раба Твоего, избави мя, 
Дево Всенепорочная, вопиюща Сыну Твоему: Боже, благословен еси. 

И ныне: Плоть убо оскверних срамными страстьми, ум же помрачих 
скверными мысльми: но ущедри, Чистая, и спаси мя, непотребнаго раба 
Твоего. 


Песнь 8 


Ирмос: Тебе, Вседетелю, в пещи отроцы, всемирный лик сплетше, пояху: дела 
всякая, Господа пойте и превозносите во вся веки. 


Тебе, Богородице, немощное смиренныя моея души приношу, и сердца 
моего неможение, и ума моего прелесть возвещаю, Твоея помощи прося, 
Дево. 

Милостив буди Твоим рабом, Слове, молитвами Рождшия Тя, и спаси 
поющия: вся дела Господня, Господа пойте и превозносите Его во веки. 

Слава: Иже Волителя Рождшая милости, помилуй всех, верою поющих: 
вся дела Господня, Господа пойте и превозносите Его во веки. 

И ныне: Избави мя кромешния тьмы и неусыпающаго червия, Благая 
Дево: Ты бо родила еси Творца миру: вся бо, елика хощет, и творит 
Твоими молитвами. 


Песнь 9 


Ирмос: Исаие, ликуй: Дева име во чреве и роди Сына Еммануила, Бога же и 
Человека, Восток имя Ему: Егоже величающе, Деву ублажаем. 


Бога, Егоже родила еси неизреченно, Владычице Чистая, моли 

прилежно избавити нас от бед и скорбей, и будущаго Суда страшнаго: и 
светлости святых Его сподоби. 

Паче всех согреших, преслушав Твоя заповеди, Христе, животворныя, и 
уподобихся безсловесным скотом: но Твоея Матере, Слове, молитвами, 
непокаянна от жития не исторгни мене. 

Слава: Яко милости бездну рождшая Слова Божия, помилуй, Благая, 
всех души, под кров Твой прибегающих: Тя бо к Богу вси стяжахом 
предстательницу непостыдну. 

И ныне: Очищение и оставление прегрешений испроси нам, и всех 
нуждных пременение, и жития исправление ныне чисто и световидно: да 
прославляем, Богомати, многую Твою благость. 


ВО ВТОРНИК 
Канон Пресвятей Богородице 


Песнь 1 


Ирмос: Коня и всадника в море Чермное, сокрушаяй брани мышцею высокою, 
Христос истрясе: Израиля же спасе, победную песнь поюща. 


Припев: Пресвятая Богородице, спаси нас. 


Твоих раб из глубины сердца молитвы верно приносимыя Ти, 
Богородице, приемли: и сия приносящи Сыну Твоему, подаждь 
прегрешений оставление. 

Яко воистинну Благодательница сущи, богатящи земнородных и, 
спасения Двере, к жизни вводящи, Дево Богомати, предстоящи всегда, не 
престай о молящих Тя. 

Слава: Ныне преклоншися певец Твоих мольбами, яко держвна ко 
спасению сущи помощь: от бед молитвами Твоими изъемши, Владычице, 
целы сохрани почитающия Тя. 

И ныне: Предваривши вскоре и предстоящи тепле, Пресвятая Дево, 
зело одержимых нас лютыми обстоянии, умилившися, избави и от печали 
свободи. 


Песнь З 


Ирмос: Водрузивый на ничесомже землю повелением Твоим и повесивый 
неодержимо тяготеющую, на недвижимем Христе, камени заповедей Твоих 
Церковь Твою утверди, Едине Блаже и Человеколюбче. 


Света Твоего бодренною Божественною мольбою темный облак сердца 
моего, Мати Божия, озаривши, Сына дне покажи мя, добро детельми 
просвещена, Световодительнице душам нашим. 

Пети Тя по достоянию желающе присно обаче недоумеюще, хвалу от 
устен приносим худых, юже благопременно приими и мольбам 
послушница буди верно молящимся Ти. 

Слава: Доброплодны неплодныя души показующи и оляденевшее 
очищающи Твоею молитвою, и мою душу плод дающую веру и житие 
нескверно, Ты, Богородительнице, покажи. 

И ныне: Иже всея земли горстию Содержай концы, како Матерними 
недрами объемлется? Млеком же питается от сосец, насыщая всяко 
животно благоволения: и богатый излиянием обнищавает, воплощаемь. 


Песнь 4 


Ирмос: Божественное Твое разумев истощание, прозорливо Аввакум, Христе, 
со трепетом вопияше Тебе: во спасение людей Твоих спасти помазанныя Твоя 
пришел еси. 


Яко Едину Тя к Богу ходатаицу ведуще, согрешений долги 
разрешающую повинным, Пречистая, хвалами и песньми почитаем. 

Церковь освященную Тя показа, вселься в Тя Бог, Дево Пренепорочная: 
Егоже присно моли соблюсти невредны рабы Твоя. 

Слава: Мольбу нищих услыши, уповающих на Тя, Богородице, и ускори 
от бед избавити нас Матерними Твоими дерзновении. 

И ныне: В скорбех сладкое утешение и в напастех помощь, и в бедах 
предстательницу Тя, Мати Божия, стяжавше, озлоблений всяких 
избавляемся. 


Песнь 5 


Ирмос: Одеяйся светом яко ризою, к Тебе утренюю и Тебе зову: душу мою 
просвети омраченную, Христе, яко Един Благоутробен. 


Иже Первоначальнаго в лето порождши, во описанней плоти, 
воистинну естеством неописаннаго: Того моли непрестанно о рабех 
Твоих. 

Ты приближаешися вскоре сущим в нуждах, присно помогающи и 
управляющи призывающия Тя во искушениих ко спасению, Пречистая. 

Слава: Милостива естеством, милосердаго Бога молитвами показавши, 
подаждь Твоим рабом мирну жизнь и прегрешений избавление 
Пренепорочная. 

И ныне: Угль рождшая, Егоже узре Исаиа, попали ми вещи, 
Всенепорочная, согрешений и просвети мя, молюся. 


Песнь 6 


Ирмос: Неистовствующееся бурею душетленною, Владыко Христе, страстей 
море укроти и от тли возведи мя, яко Благоутробен. 


Умерщвленных нас страстьми греха, Владычице, возставивши, оживи 
молитвами Твоими, яко тли Потребителя рождшая. 

Нелестно упование Тя, и необориму стену на враги, и тверду имуще 
помощь, на ны наветов не убоимся. 

Слава: Земнородным предстани в болезнех присно, Чистая: и лютых 
увядающих Твоя служители невредны сохрани. 

И ныне: Душу мою просвети, омрачившуюся облаком помышлений, 

находящих ми, Богоневесто, наветом человекоубийцы беса. 


Таже: Господи помилуй, трижды. Слава, и ныне 


Седален, глас 5: 


Крестом Сына Твоего, Богоблагодатная, идольская прелесть вся 
упразднися, и демонская крепость попрася. Сего ради, вернии, по долгу 
Тя присно поем и благословим и, Богородицу воистинну исповедающе, Тя 
величаем. 

Песнь 7 


Ирмос: Превозносимый отцев Господь пламень угаси, отроки ороси, согласно 
поющия: Боже, благословен еси. 


Приими Владычице верных Твоих прошения раб, напастей изымающи, и 
от скорбей спасающи верно поющих: Боже, благословен еси. 

Иже благих Делателя Бога нам рождшая, Того умоли Матерними 
мольбами Чистая, ущедрити о Тебе хвалящихся. 

Слава: Предстательницу непобедимую и основание непоколеблемо Тя 
стяжавше, и Твоим одеявшеся заступлением, Владычице, побеждаем 
стрельца, яже на ны, коварствия. 

И ныне: Виждь смирение Твоего раба, Владычице, и вечнаго огня 
свободи мя, непрестанно поющаго: Боже, благословен еси. 


Песнь 8 


Ирмос: Тебе, Вседетелю в пещи отроцы, всемирный лик сплетше, пояху: дела 
всякая Господа пойте и превозносите во вся веки. 


Глаголы вкупе и мысльми хвалу, Дево, Тебе плетуще, вернии, взываем: 
Господа пойте и превозносите Его во веки. 

Всю Тебе доброту Соломон ближнюю Богу преднаписа, яко ближайшу 
сущую Сему, Матерним, Девице, дерзновением сущих в мире избавляющи. 

Слава: Тя по Бозе упование спасения в напастех имуще, вернии, 
взываем: вся дела Господня, Господа пойте и превозносите Его во веки. 

И ныне: Приими песнь от худых устен, Дево Всепетая, вопиющих Ти: 
радуйся, болящим телом врачевство и отчаянным душам спасение. 


Песнь 9 


Ирмос: Исаие ликуй: Дева име во чреве и роди Сына Еммануила, Бога же и 
Человека, Восток имя Ему: Егоже величающе, Деву ублажаем. 


К Тебе проливаем, юже от болезни молитву нашу: помилуй нас 
грешных, да не посрамимся в день искушения, Тя Всемилосердую 
Богородицу призывающии. 

Перстное сродство не презри, Владычице Чистая, но буди помощница, 
покрывающи, в печалех укрепляющи и избавляющи всех недужных: на Тя 
бо уповаем, готовую, во еже спасти нас. 

Слава: Боже, услыши людей Твоих молитву ныне и избави нас вреда 
вражия: се Тебе приводим истинное очищение, Тебе рождшую, Юже 
любовию ублажаем. 

И ныне: Под державу крепости Твоея, Владычице, притекаем тощно вси 
земнороднии, просяще милости и щедроты Твоя милостивыя, яже 
пролиявши, всех нас освяти. 


В СРЕДУ 


Канон молебный Пресвятей Богородице 


Песнь 1 


Ирмос: Спасителю Богу, в мори люди немокрыми ногами наставльшему и 
фараона со всевоинством потопльшему, Тому Единому поим, яко прославися. 


Припев: Пресвятая Богородице, спаси нас. 
Светоносная скиние Царя Христа, озари мою мысль, омраченную 
11 


лестию борца и тьмою ослепленную прегрешений моих. 

Помышлений лукавых смиренную мою душу, Богородительнице, 
свободи и жилище Богу сию соделай, да по долгу Тя славлю всегда. 

Слава: Егда, повелением Божиим, от временныя жизни отыти хощу, 
Пречистая, бесовския руки покажи мя вышша, ангелы подающи спутники 
мне. 

И ныне: Вскую, о душе, во унынии мнозе все житие иждила еси? 
Потщися убо прочее и возопий Господни Матери: очисти и спаси мя, 
Богородительнице. 


Песнь 3 


Ирмос: Силою Креста Твоего, Христе, утверди мое помышление, во еже пети и 
славити тридневное Твое Воскресение. 


Из рова страстей и мучений возведи мя, несумненно поюща ТЯ, 
Богородице Всеблаженная. 

Вретище мое расторгни безмерных прегрешений моих, и веселием 
опояши добродетелей, Богоблагодатная. 

Слава: Каплю ми, Чистая, слез подаждь, яко да отжену сердца моего 
недоумение и прилежно воспою Тя. 

И ныне: Низложи, Пренепорочная, враг безплотных шатание, и тех 

томления вскоре свободи мя. 


Песнь 4 


Ирмос: Услышах слух силы Креста, яко рай отверзеся им, и возопих: слава 
силе Твоей, Господи. 


Вскую уподобилася еси, душе, неплодней смоковнице, никакоже 
боящися посечения и пламене вечнаго? Ускори убо прежде конца и 
возникни. 

Кий язык изречет содеянных моих зол безмерное море и глубину 
прегрешений? Спаси мя, Дево Пренепорочная, отчаяннаго. 

Слава: Себе плачу, егда во ум прииду многих моих прегрешений и огня 
негасимаго, и молю Тя, дати ми время покаяния, Чистая. 

И ныне: Да не восхитит, яко лев, строптивый враг окаянную мою душу: 
но Твоею силою душетленныя сокруши зубы его, Благая. 


Песнь 5 


Ирмос: Утренююще вопием Ти, Господи, спаси ны: Ты бо еси Бог наш, разве бо 
Тебе, иного не знаем. 


Призри и услыши, Владычице, глас мой, и избави мя, молюся, вечнаго 
осуждения. 

Уязвихся греха стрелами и вопию Ти: уврачуй, Пречистая, сердца моего 
язвы. 

Слава: Помилуй мя, Едине Человеколюбче Щедрый, молитвами 
Рождшия Тя: Ты бо ми еси Бог и Господь. 

И ныне: Помилуй мя, Едина Всепетая, молю Твою благость, и милости 
сподоби. 

Песнь 6 


Ирмос: Обыде мя бездна, гроб мне кит бысть, аз же возопих к Тебе 
Человеколюбцу, и спасе мя десница Твоя, Господи. 


Яко лев рыкая, льстивый ищет мя расторгнути и показати снедь своей 
злобе, Чистая: но сего вреда свободи мя. 

Очисти, Человеколюбче, молитвами чисто Рождшия Тя, и избави мир 
Твой от всякия скорби и вечныя славы сподоби. 

Слава: Обыде мя бездна прегрешений, во глубину низведши отчаяния: 
молюся, Чистая, возведи от преисподняго ада, Тебе славящаго. 

И ныне: Житие мое исполнися прегрешений и всякия лености, темже к 
покаянию прежде кончины моея, Чистая, обрати и спаси мя Препетая. 


Таже: Господи помилуй, трижды. Слава, и ныне 


Седален, глас 5: 


Подобен: Собезначальное Слово: 

Радуйся, стено твердая Богопобедная, радуйся, падение варваров 
всевоеванное, радуйся, возведение верных царей, Богородице, воистинну 
уповающих на Тя, молитвами Твоими избавляющи нас от бед всяческих и 
от безбожных враг. 


Песнь 7 


Ирмос: В пещи огненней песнословцы спасый отроки, благословен Бог отец 
наших. 


Невольных зол и вольных прощение Твоею благостию, Владычице, 
подаждь ми. 

Изнемогает мой ум, прилоги нечестия лукавых помысл: помози ми, 
Благая. 

Слава: Душевных моих страстей раны, Богородице, Твоих молитв 
лечбами ныне исцели. 

И ныне: Сокрушенну душу и помысл смирен, подаждь ми, Благая: яко 
да славлю ТЯ. 


Песнь 8 


Ирмос: Из Отца прежде век рожденнаго Сына и Бога, и в последняя лета 
воплощеннаго от Девы Матере, священницы, пойте, людие, превозносите во вся 
веки. 


В лености житие скончав окаянный, и приближився к концу живота 
моего, взываю Ти, Богородице: сопротивных исхити сетей смиренную мою 
душу. 

Телесных болезней, ран лютых душевных и страстей настояния 
истязуему, Твоего Царствия силу ми подаждь, яко Едина милостива. 

Слава: В пучине жития обуреваема и бесовскими волнами погружаема, 
спаси, Чистая, и Божественному устремлению, к благоугодному житию 
введи мя, Отроковице. 

И ныне: Яко в невестный чертог входя, Дево, Гавриил послан: радуйся, 
возопи, глаголя, преславная Палато всех Царя Христа, в Нюже вселься, 
земныя вся обожи. 

Песнь 9 


Ирмос: Тя паче ума и словесе Матерь Божию, в лето Безлетнаго неизреченно 
рождшую, вернии, единомудренно величаем. 


Тя, Юже Бога несказанно рождшую, заступницу стяжахом и стену 
недвижиму, и душам спасение, и чудесем источник. 

Милостив буди ми, Слове истиннаго Бога, в день суда, мольбами 
Рождшия Тя: и сущим одесную Тебе сочетай. 

Слава: Избави мя, Чистая, огня вечнующаго и неусыпающаго червия, и 
всякия муки, на Тя надежду возложшаго. 

И ныне: Егда хощет душа моя разлучитися от окаяннаго моего телесе, 
невидимых враг томительства избави мя, Богоневестная. 


В ЧЕТВЕРТОК 
Канон Пресвятей Богородице 


Песнь 1 


Ирмос: Коня и всадника в море Чермное, сокрушаяй брани мышцею высокою, 
Христос истрясе: Израиля же спасе, победную песнь поюща. 


Припев: Пресвятая Богородице, спаси нас. 


Другий рай знаем Тя мысленный без сравнения, Дево Богоневесто, 
одолевающий иже во Едеме раю, Богомати: Ты бо нетление человеком 
прозябла еси. 

Древо жизни объяти в раи Адам возбранен бысть, от древа причастився 
разумнаго: беземертие же подаде плоть от Тебе, Дево, Приемый. 

Слава: Первее от земли создан бысть Адам, Пречистыма рукама 
Вседержителя: от Тебе же, Богородице Дево, родися без семене новый 
Адам, Зиждитель человечества. 

И ныне: Бездна последняя обыде мя безмерных прегрешений, и во 
глубину низводит мя лютаго отчаяния: Рождшая бездну милосердия, 
ускори и спаси мя. 


Песнь 3 


Ирмос: Водрузивый на ничесомже землю повелением Твоим и повесивый 
неодержимо тяготеющую, на недвижимем Христе, камени заповедей Твоих 
Церковь Твою утверди, Едине Блаже и Человеколюбче. 


Иже животным садом землю сотворивый родительницу, не сущим на 
ней первее, от Неискусомужныя Жены абие, яко от земли, безсеменный 
воплощаемь пришел еси, Слове Божий неизменный. 

Ты еси земнородных надежда и помощь, и радость, и покров, и 
прибежище, Владычице Мати Живота. Темже молим: Твою помощь 
низпосли всем поющим ТЯ. 

Слава: Недугующии, напастьми лютыми одержими, Вседетелю Щедре, 
Иже всяческих Боже, Трисвятую Твою Скинию приводим Ти вси в молитву 
и вопием Ти; разреши обдержания раб Твоих. 

И ныне: Смущает мя люте греховная волна, во глубину прегрешений 
низвлеча, Пречистая, и буря сопротивных помышлений обуревает душу 
мою: Окормителя рождшая, ускори изъяти раба Твоего. 

Песнь 4 


Ирмос: Божественное Твое разумев истощание, прозорливо Аввакум, Христе, 
со трепетом вопияше Тебе: во спасение людей Твоих спасти помазанныя Твоя 
пришел еси. 


Ева повинувшися змию, роди печаль женам: Ты же, Дево, веровавши 
Божиим вещанием, всему миру радость процвела еси. 

Первее от ребр Адамовых рождена Ева: ныне же Бог от Матере 
Богоневесты, Егоже воплощенна Дева без отца родила есть. 

Слава: Ева радуется, древняго бо праматерня осуждения свобождену 
Отроковица показа, Яже Судию заченшая нетленно и рождшая 
Милосердаго. 

И ныне: Житие мое прегрешений исполнися, помысл же страстен, и 
душа моя осуждена: темже Твоим благоутробием помилуй и спаси мя, 
Владычице. 


Песнь 5 


Ирмос: Одеяйся светом яко ризою, к Тебе утренюю, и Тебе зову: душу мою 
просвети омраченную, Христе, яко Един Благоутробен. 


Столп и облак света Тя обретше, Дево Мати Светодавца, иже по 
пустыни лестней ходящии, от лют избегаем. 

Радуйся, рождшая Бога плотию, прежде век рожденнаго от Отца 
безплотне, явитися же абие нам изволившаго. 

Слава: Солнце победися Твоею светлостию, Марие: Ты бо светилы небо 
Украсившаго рукама объяла еси и от Твоею сосцу питала еси. 

И ныне: Да не осудиши мене во огнь негасимый, Христе Спасе мой, 
мольбами Чистыя, рождшия ТЯ. 


Песнь 6 


Ирмос: Неистовствующееся бурею душетленною, Владыко Христе, страстей 
море укроти и от тли возведи мя, яко Благоутробен. 


Иже в ките спасшаго пророка древле Иону, невредно носила еси во 
утробе Твоею чуднаго Бога, Чистая Приснодево. 

Держащаго Господа моря, Пречистая Дево, Бога небурно, якоже силы 
носящи, сланое возмущения льсти успила еси. 

Слава: Всяческих тишину рождши, Пречистая, Христа, Яже к Нему 
благоукроти молитвами Твоими, юже на мя страстей непостоянную бурю. 

И ныне: В день печали, егда хощу телесных соуз разрешитися, 
предстани ми и обдержания бесовскаго исхити. 


Таже: Господи помилуй, трижды. Слава, и ныне 


Седален, глас 5: 


На Кресте зрящи Тя, Христе, Мати Твоя, волею посреде разбойнику 
висяща, растерзающися матерски утробою, глаголаше: безгрешне Сыне, 
како неправедно на Кресте якоже злодей распятся, Иже человеческий 
оживити хотя род, яко Преблагий? 

Песнь 7 


Ирмос: Превозносимый отцев Господь пламень угаси, отроки ороси, согласно 
поющия: Боже, благословен еси. 


Иже к праотцу Аврааму пришествие Бог соверши, Сын Твой быв: и семя 
его во языки благослови, Благословенная. 

Ты Лествица еси Иаковля нескверная: Матерь бо Едину Тя Бог написа, 
Еяже ради Бог совокупи онаго исчадия. 

Слава: Превозносимый со Отцем и Духом Сын, избрав Тебе, Чистая, зело 
возлюби в жилище Себе воплощаемь. 

И ныне: Бога, Егоже родила еси, всегда моли отчаяннаго мя спасти и 
улучити простыню’, верою вопиющему: Боже, благословен еси. 


Песнь 8 


Ирмос: Тебе, Вседетелю, в пещи отроцы, всемирный лик сплетше, пояху: дела 
всякая, Господа пойте, и превозносите во вся веки. 


Испытания Твое убегает Рождество Дево, верою же является 
вопиющим: вся дела Господня, Господа пойте и превозносите Его во веки. 

Всяко девическия не отпадши славы, матерскою обогатилася еси 
честию, Безневестная: весть Иже сия яве чудодействовавый, Егоже 
превозносим во веки. 

Слава: Виждь, Благая Пречистая, смиренныя моея души озлобление, и 
болезнь премени вскоре: да Тя славлю во веки. 

И ныне: Приими милостивно Твою Матерь, Слове, молящуюся спасти 
Твоя люди, Блаже, яже стяжал еси честною Твоею кровию: да Тебе 
благословим во вся веки. 


Песнь 9 


Ирмос: Исаие, ликуй: Дева име во чреве и роди Сына Еммануила, Бога же и 
Человека, Восток имя Ему: Егоже величающе, Деву ублажаем. 


Богородице Владычице, умоли покланяемую Троицу, от Неяже 
безстрастно Единаго плотию нам родила еси, умирити сущия на земли, и 
разрешению прегрешений поющим Тя дароватися. 

Аще и Един разумеется Лицем Еммануил, но Естеством сугуб: се бо две 
возвещая воли, яже в Нем и действа, Егоже Родительницу Богородицу 
исповедуем. 

Слава: Себе рыдаю помышляя моих грехов множество и страстей 
возшествия, души моея уныния и ума моего изступления, отчаяннаго мя, 
спасения сподоби. 

И ныне: Врази мои нашедше, Господи, якоже разбойницы, вышнюю 
светлую и световидную одежду совлекше, и раны ми наложиша многи: 
Ты, представши, еле жива возстави. 


' Прощение. 

В ПЯТОК 


Канон молебный Пресвятей Богородице 


Песнь 1 


Ирмос: Коня и всадника в море Чермное, сокрушаяй брани мышцею высокою, 
Христос истрясе: Израиля же спасе, победную песнь поюща. 


Припев: Пресвятая Богородице, спаси нас. 


Вси Тя человечестии роди хвалят, яко древле, Дево, пророчески 
прорекла еси: и мене убо приими поюща Тя, Владычице, и просвети, и 
вразуми. 

Притупила еси смерти жало и мирский грех Дево, истинную рождши 
Жизнь, еяже ради, Владычице, притупи страстей моих острыя стрелы 
вскоре. 

Слава: Едина испещрена девическими ряснами от века явльшися, 
смоковную ризу Адамову Ты расторгнула еси: темже мя ныне облецы 
целомудрия одеждею молитвами Твоими. 

И ныне: Богатство и Божественную славу стяжаша убо многи дщери 
прежде яве, но без сравнения, Владычице, Ты всех превозшла еси. Темже 
мя ныне обогати Небесными и Божественными благодатьми. 


Песнь З 


Ирмос: Водрузивый на ничесомже землю повелением Твоим и повесивый 
неодержимо тяготеющую, на недвижимем Христе, камени заповедей Твоих 
Церковь Твою утверди, Едине Блаже и Человеколюбче. 


Глубина и высота в Тебе познавашеся, Дево Пречистая, Божией 
Мудрости непостижимей, от Твоих ложесн рождшейся: еюже глубины 
сердце мое избави мудрований змииных. 

Иже прежде пернатыя, и гады, от воды составил еси словом, не сущия 
прежде: Ты абие, Христе, от крове Чистыя Девы Божественнаго Твоего 
воплощения одежду странну устроил еси. 

Слава: Ты Едина очищение явилася еси естеству, Пречистая, в Нюже 
огнь Божественный неопально вселься, сие очисти яве: Ты убо 
согрешений и страстей моих скверну очисти и Твоими молитвами 
просвети мя. 

И ныне: Чашу новаго винограда рождия, напояющую яве верныя во 
оставление согрешений, Тя, Пречистая, ведый, молю: испущением 
Божественныя воды напой сердце мое. 


Песнь 4 


Ирмос: Божественное Твое разумев истощание, прозорливо Аввакум, Христе, 
со трепетом вопияше Тебе: во спасение людей Твоих спасти помазанныя Твоя 
пришел еси. 


Неоранна Ты явилася еси бразда, несеянный Божественный прозябшая 
Клас, Имже алчуща мя накорми Божественными дарованьми же и 
благодатьми. 

Боляща мя искренно смертне и душевных страстей огнем содержима, 
Владычице, молитв Твоих водою напоивши, вскоре возстави. 

Слава: Яко сущий Божий Град одушевлен, егоже реки мысленныя 
веселят стремления, молитв Твоих столпом души моея храмину утверди. 

И ныне: Облак Тя ведый, одождивший Правду истинную, молю, 
Пречистая Владычице, от всех обидящих мя избавити раба Твоего вскоре. 


Песнь 5 


Ирмос: Одеяйся светом яко ризою, к Тебе утренюю и Тебе зову: душу мою 
просвети омраченную Христе, яко Един Благоутробен. 


Возмущение и волну греха, и страстей моих, Дево Владычице, до конца 
утиши, безстрастия рождши Виновнаго. 

Постав! сый свыше Христов явися благолепия одежды Божественныя, 
добродетелей одеждею Чистая, обнаженную душу мою облецы. 

Слава: Очищение ми даруй согрешений Твоими мольбами, Чистая Дево, 
Яже очищение Божественное рождшая нам Христа и Господа. 

И ныне: Струпы, язвы и гноения греховная, рукодействия молитвами 
потреби ми, Дево, и силу рабу Твоему подаждь. 


Песнь 6 


Ирмос: Неистовствующееся бурею душетленною, Владыко Христе, страстей 
море укроти и от тли возведи мя, яко Благоутробен. 


Яже Свет рождшая светилам творительный, душу мою ныне просвети, 
и избави от страстей омрачения, Всесветлая. 

Мерры Усладившаго воды прежде Богородице, Твоего Сына моли 
избавити мя страсти лютыя и горести вскоре. 

Слава: Возмущает поток страстей душу мою, Пречистая: но сего изсуши 
молитвами Твоими и помыслы лукавыя потреби. 

И ныне: Христос, избавляя человеки, прииде от Сиона, из чрева Твоего, 
Владычице Пренепорочная: Имже и мене от напастей избави и скорбей. 


Таже: Господи помилуй, трижды. Слава, и ныне 


Седален, глас 5: 


Вскую унывающи, душе страстная, забыла еси Бога Твоего, милующаго 
тя? И повеления Его преобидевши, в блуде житие скончаваеши 
умовредно: отступи от злобы, Богородице вопиющи: отчаянную душу мою 
помилуй. 


Песнь 7 


Ирмос: Превозносимый отцев Господь пламень угаси, отроки ороси согласно 
поющия: Боже, благословен еси. 


Ужасаются и трепещут Твоего призывания, Пречистая, бесовстии 
полцы: от нихже избавляющи мя спаси и соблюди, покрывающи от 
всякаго вреда. 

Неизглаголанная Слава Твоя, Дево, славы бо Господа родила еси: 
темже мя сподоби славы Сына Твоего и Бога моего, Твоими молитвами. 

Слава: Преклонися к мольбам Твоего раба, Владычице, и избави мя 
вскоре бед и скорбей, и всяких искушений, видимых и невидимых. 

И ныне: Всего мя страстьми студа, Пречистая, окалявшася и 
осквернившася, чистотою омый и уясни Дево молитвами Твоих 
окроплений. 


1 Ткацкий стан. 
18 


Песнь 8 


Ирмос: Тебе, Вседетелю, в пещи отроцы, всемирный лик сплетше пояху: дела 
всякая Господа пойте и превозносите во вся веки. 


Вода неплодствия страстна, души моея ложесна неплодна сотвори и 
изсуши: одожди ми, легкий Облаче, Божественную росу, яко да возращу 
плоды покаяния. 

Волну помышлений страстных и бурю утиши, Пречистая, Твоими 
молитвами: направи же мя к течению безстрастия, да Тя славлю тепле во 
веки вся. 

Слава: Двере мысленная и затворенная врата, имиже Един пройде Бог, 
двери загради и заключи страстей моих и упования отверзи ми врата. 

И ныне: Возми от мене прегрешений бремя, Мати Дево, Яже Едина 
вземлющаго мира всего весь грех рождшая несказанно Агнца Божия и 
Слова. 


Песнь 9 


Ирмос: Исаие, ликуй: Дева име во чреве и роди Сына Еммануила, Бога же и 
Человека, Восток имя Ему: Егоже величающе, Деву ублажаем. 


Осквернив яко человек душу мою прегрешеньми многими и страстьми 
плотскими окалявся, Тя молю ныне прилежно и мил ся дею: очисти мя, 
Чистая, Твоими молитвами от всякия злобы. 

Волителя милости родила еси, щедрот Человеколюбца Бога, Единаго 
благаго, долготерпеливаго и благоутробнаго: Егоже благопременна 
покажи ми, Чистая, Твоими мольбами, и согрешений разрешение 
подаждь. 

Слава: Дреманием одержима уныния, и сластьми спяща мя ныне, 
Владычице, раба Твоего воздвигни к добродетелем деяний благих, 
неусыпными Твоими Матерними молитвами. 

И ныне: Благословя благословлю Тя, Пречистая, и величаю тепле: 
благослови мя убо Твоего певца, и всяческих нуждных и печальных 
избави, и сохрани Твоима дланьма непобедима. 

